SKRIFTLIG FORESPØRGSEL E-0639/02

af Chantal Cauquil (GUE/NGL) til Kommissionen

(6. marts 2002)

Om: Døde delfiner i EU's farvande

Kommissionens svar af 15. januar 2002 på skriftlig forespørgsel P-3509/01(1) giver anledning til følgende kommentarer og spørgsmål angående gennemførelsen af fællesskabslovgivningen:

- I henhold til bestemmelserne i artikel 11 og artikel 12, stk. 4 i direktiv 92/43/EØF(2), påhviler det juridiske ansvar for gennemførslen af fællesskabslovgivningen om overvågning af og tilsyn med fiskerierhvervets hvalfangst medlemsstaterne. Disse var i denne forbindelse forpligtede til at redegøre for gennemførelsen af ovennævnte direktivs bestemmelser over for Kommissionen inden den 30. september 2001. Kommissionen har kunnet konstatere, at visse medlemsstater, herunder Frankrig, ikke har opfyldt denne forpligtelse. Denne manglende opfyldelse kan Kommissionen konstatere hvert år.

- Har Kommissionen, hvis rolle i praksis består i at påse, at gennemførelsen af de gældende bestemmelser virkelig finder sted, tilstrækkelig tvangsmyndighed, handlefrihed og vilje til at forpligte medlemsstaterne til at gennemføre og overholde Kommissionens egne direktiver?

- Er den i stand til at oplyse navnene på de medlemsstater, der ikke levede op til deres forpligtelser i 1999, 2000 og 2001, bl.a. med hensyn til at forelægge en rapport for Kommissionen om kontrol med utilsigtet delfinfangst?

- I øvrigt arrangerede Kommissionen et 4-dages møde i december sidste år med Generaldirektoratet for Fiskeri, Generaldirektoratet for Miljø og sin Videnskabelige, Tekniske og Økonomiske Komité for Fiskeri med henblik på at udarbejde en opdateret oversigt over videnskabelige vurderingsgrundlag og finde en løsning på problemet.

- Hvad er resultaterne af dette møde?

- I svar af 24. juli 2000 på forespørgsel E-2105/00(3) anføres det, at kommissæren med ansvar for fiskeri har givet udtryk for at ville prioritere fortsat forskning på området og overvejelse af mulige tiltag inden for den nærmeste fremtid.

- Kan Kommissionen forelægge resultaterne af den forskning, der er foretaget siden den 24. juli 2000?

(1) EFT C 134 E af 6.6.2002, s. 239.

(2) EFT L 206 af 22.7.1992, s. 7.

(3) EFT C 89 E af 20.3.2001, s. 150.

Svar afgivet på Kommissionens vegne af Margot Wallström

(7. maj 2002)

I henhold til forpligtelserne under artikel 17, stk. 1, i Rådets direktiv 92/43/EØF af 21. maj 1992 om bevaring af naturtyper og vilde dyr og planter skal medlemsstaterne hvert sjette år at regne fra udløbsdatoen for den periode, der er fastsat i direktivets artikel 23 udarbejde en rapport om gennemførelse af direktivets foranstaltninger. De rapporter, der forfalder nu, omfatter den første gennemførelsesperiode (1994-2000). Kommissionen har mange gange i Habitat-udvalget mindet medlemsstaternes repræsentanter om behovet for rettidig indsendelse af de nationale rapporter.

Man har på nuværende tidspunkt modtaget rapporter fra Belgien, Danmark, Tyskland, Grækenland, Irland, Østrig, Portugal, Finland, Sverige og Det Forenede Kongerige. Kommissionen planlægger at træffe passende foranstaltninger for at sikre, at de medlemsstater, der endnu ikke har indsendt deres rapporter opfylder deres forpligtelser hurtigst muligt.

Hvis en analyse af disse oplysninger på den anden side viser, at fællesskabsretten om beskyttelse af hvaler ikke opfyldes, har Kommissionen til hensigt at overveje at træffe passende foranstaltninger for at sikre korrekt opfyldelse af nationale forpligtelser.

Bortset fra disse specifikke nationale spørgsmål er Kommissionen i stigende grad klar over, at den indsats der på nationalt plan gøres for at gennemføre Habitat-direktivet måske ikke er tilstrækkelig. Det kan derfor være påkrævet med andre fællesskabsinitiativer, herunder en generel nedskæring af fiskeri for at nedskære presset på hele havmiljøet og også mere målrettede foranstaltninger, der sigter på at undgå betydelige følger for bestemte følsomme arter, f.eks. hvaler.

Kommissionen tilrettelagde i december 2001 et møde for underudvalget i sin videnskabelige, tekniske og økonomiske komite for fiskeri (STECF) med henblik på at give Kommissionen det videnskabelige og tekniske grundlag for udarbejdelse af foranstaltninger til at afhjælpe bifangst af hvaler. Mødereferatet færdiggøres pr. korrespondance, og er endnu ikke afsluttet, og stilles til rådighed for Parlamentet, så snart det er færdigt.

Hvad angår resultaterne af undersøgelserne, bliver disse gennemgået og kompileret af de relevante videnskabelige organer, særlig STECF og Det Internationale Havundersøgelsesråd (ICES). Mødereferaterne fra STECF stilles regelmæssigt til rådighed for Parlamentet og mødereferaterne fra ICES foreligger offentligt på Internettet. Tidligt på sommeren forventes en ny rapport fra ICES og en udvidet rapport fra STECF, som udgør den mest ajourførte oplysning om problemerne forbundet med fiskeri og hvaler, bliver tilgængelig.

På dette grundlag kan f.eks. ovennævnte forslag udarbejdes og forelægges Rådet med henblik på vedtagelse.